
Către





BIROUL PERMANENT AL





CAMEREI DEPUTAŢILOR


Vă înaintăm, alăturat, Raportul comun asupra propunerii legislative de modificare a Ordonanţei de Urgenţă nr.195/2005 privind protecţia mediului, aprobată cu modificări şi completări prin Legea nr.265/2006 (Pl-x286/23 aprilie 2007) .


La întocmirea raportului comun, Comisiile au avut în vedere  avizul Consiliului Legislativ, avizul Comisie pentru industrii şi servicii şi punctul de vedere al Guvernului.
 
Prin obiectul de reglementare şi conţinutul său, proiectul de lege face parte din categoria legilor organice.

	PREŞEDINTE,

RELU FENECHIU
	VICEPREŞEDINTE,
ADRIAN SEMCU

RAPORT COMUN

asupra propunerii legislative de modificare a Ordonanţei de Urgenţă nr.195/2005 privind protecţia mediului, aprobată cu modificări şi completări prin Legea nr.265/2006


1. În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia pentru agricultură, silvicultură, industrie alimentară şi servicii specifice au fost sesizate pentru dezbatere şi avizare în fond, în procedură obişnuită, cu propunerea legislativă de modificare a Ordonanţei de Urgenţă nr.195/2005 privind protecţia mediului, aprobată cu modificări şi completări prin Legea nr.265/2006, trimisă cu adresa Pl- x 286 din 23 aprilie 2007.
La întocmirea raportului, Comisiile au avut în vedere:

· avizul favorabil al Consiliului Legislativ nr.1597/27.11.2006;
· avizul negativ al Comisiei pentru industrii şi servicii nr. 23/124/2007;
· punctul de vedere negativ al Guvernului nr.3874/18.12.2006.


În conformitate cu prevederile art.61 şi 63 din Regulamentul Camerei Deputaţilor, republicat, membrii comisiilor reunite au examinat propunerea legislativă în şedinţa din 7 mai 2007.
Propunerea legislativă are ca obiect de reglementare modificarea art.19 din Ordonanţa de urgenţă a Guvernului nr.195/2005 privind protecţia mediului, aprobată cu modificări şi completări prin Legea nr.265/2006, în sensul promovării prin lege, la propunerea autorităţii publice centrale pentru protecţia mediului, şi nu prin hotărâre a Guvernului, a acordului de mediu şi a autorizaţiei/autorizaţiei integrate de mediu solicitate pentru activităţile miniere care utilizează substanţe periculoase în procesul de prelucrare şi concentrare, pentru capacităţi de producţie mai mari de 5 milioane tone/an şi/sau dacă suprafaţa pe care se desfăşoară activitatea este mai mare de 1.000 ha, având în vedere impactul semnificativ asupra mediului a acestor activităţi.

2. Prin obiectul de reglementare şi conţinutul său, propunerea legislativă face parte din categoria legilor organice.   


3. La dezbaterea propunerii legislative au participat ca invitaţi, în conformitate cu prevederile art. 54 şi 55 din Regulamentul Camerei Deputaţilor, republicat, domnul Silviu Stoica – secretar de stat şi doamna Angela Filipaş – director general în Ministerul Mediului şi Dezvoltării Durabile.

4. La lucrările Comisiilor au fost prezenţi 51 deputaţi din totalul de 55 membri ai Comisiilor.

Comisiile reunite propun Plenului Camerei Deputaţilor respingerea acestei propuneri legislative pe motiv că nu se justifică măsura propusă prin acest act normativ de aprobare prin lege a acordului de mediu şi autorizaţiei integrate de mediu pentru activităţile miniere şi capacităţile de producţie prevăzute de art.19 – acte administrative.  

Raportul comun de respingere al Comisiilor a fost adoptat cu unanimitate voturi.


5. Senatul a respins propunerea legislativă în şedinţa din 16 aprilie 2007.


6. Potrivit Prevederilor art.75 alin.(1) din Constituţia României, republicată şi ale art.92 din Regulamentul Camerei Deputaţilor, Camera Deputaţilor este Cameră decizională.

